TMB ลุ้นกำไร Q3/60 โตแจ่ม รับค่าธรรมเนียมพุ่งกระฉูด
TMB ลุ้นกำไร Q3/60 โตแจ่ม รับค่าธรรมเนียมพุ่งกระฉูด ฟากโบรกฯ เคาะราคาเป้าหมาย 2.9 บาท/หุ้น
17 ต.ค. 2560

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์ของธนาคารทหารไทย จำกัด (มหาชน) หรือ TMB หลังเข้าสู่ช่วงประกาศผลประกอบการประจำไตรมาส 3/60 ของบริษัทจดทะเบียนในตลาดหุ้นไทย กลุ่มธุรกิจการเงิน
โดยนักวิเคราะห์ คาดการณ์ว่า TMB จะประกาศผลประกอบการประจำไตรมาส 3/60 ในวันนี้ (17 ต.ค.) และคาดว่าแนวโน้มกำไรสุทธิจะเติบโตสูงขึ้นเมื่อเทียบกับช่วงเดียวกันของปีก่อน จากค่าธรรมเนียมรายปีเพิ่มมากขึ้น
ขณะที่ราคาหุ้น TMB ปิดตลาดวานนี้ (16 ต.ค.) อยู่ที่ 2.62 บาท บวก 0.04 บาท หรือ 1.55% ด้วยมูลค่าซื้อขาย 744.18 ล้านบาท ทั้งนี้ยังคงมีอัพไซด์จากราคาเป้าหมายสูงสุดที่ 2.9 บาท อยู่ 10.69%
 
ส่วน นักวิเคราะห์ บล.กรุงศรี ระบุในบทวิเคราะห์ แนะนำ “ซื้อ” TMB ให้ราคาเป้าหมาย 2.9 บาทต่อหุ้น โดยคาดว่า TMB จะประกาศงบไตรมาส 3/60 โดยมีกำไรสุทธิ 2.25 พันล้านบาท ทรงตัวจากไตรมาสก่อน แต่เพิ่มขึ้น 22% จากช่วงเดียวกันของปีก่อน โดดเด่นที่สุดในบรรดาแบงก์ขนาดกลาง
ด้าน นักวิเคราะห์ บล.โกลเบล็ก ระบุในบทวิเคราะห์ แนะนำ “ซื้อเก็งกำไร” TMB  เนื่องจากการได้รับค่าธรรมเนียม Access fee จาก FWD ราวปีละ 1.3 พันล้านบาท ทำให้ผู้บริหารปรับเพิ่มเป้าการเติบโตของรายได้ค่าธรรมเนียมจากเดิม 10-20% เป็น 20-30%
โดย บล.โกลเบล็ก คาดว่า TMB จะประกาศผลการดำเนินงานประจำไตรมาส 3/60 ในวันนี้ (17 ต.ค.) แนวโน้มกำไรจะอยู่ที่ประมาณ 2.2-2.4 พันล้านบาท ซึ่งเติบโตสูงเมื่อเทียบช่วงเดียวกันของปีก่อน และเติบโตเล็กน้อยเมื่อเทียบกับไตรมาสที่แล้ว
ขณะที่ นักวิเคราะห์ บล.ทรีนีตี้ ระบุในบทวิเคราะห์ คาดกำไรสุทธิ TMB สำหรับปี 2560 อยู่ที่ 8.84 พันล้านบาท โดยกำไรงวด 9 เดือนคิดเป็นราว 75% ของประมาณการทั้งปี นอกจากนี้ ยังคงคำแนะนำเพียง “ถือ” โดยให้ราคาเป้าหมายปี 61 ที่ 2.60 บาทต่อหุ้น ด้วย Upside ที่ค่อนข้างจำกัด
 